arnastofnun/IGC-2024 huggingface dataset:
Ákvörðun sameiginlegu EES-nefndarinnar nr. 71/2008, um breytingu á XIII. viðauka við EES-samninginn Nefndarálit - þingskjal nr. 707

136. löggjafarþing 2007–2008.

Þskj. 707 - 360. mál.

Nefndarálit um till. til þál. um ákvörðun sameiginlegu EES-nefndarinnar nr. 71/2008, um breytingu á XIII. viðauka (Flutningastarfsemi) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Högna S. Kristjánsson og Andra Júlíusson frá utanríkisráðuneyti og Ástríði Scheving Thorsteinsson frá samgönguráðuneyti.

Með tillögunni er leitað er leitað heimildar Alþingis til staðfestingar á ákvörðun sameiginlegu EES-nefndarinnar nr. 71/2008, frá 6. júní 2008, um breytingu á XIII. viðauka (Flutningastarfsemi) við EES-samninginn frá 2. maí 1992, og til að fella inn í samninginn reglugerð framkvæmdastjórnarinnar (EB) nr. 1315/2007 um öryggiseftirlit með rekstrarstjórnun flugumferðar og um breytingu á reglugerð (EB) nr. 2096/2005.

Skilgreint er í reglugerð nr. 1315/2007 umfang eftirlits gagnvart flugleiðsögu, auk flæðisstýringar flugumferðar ATFM (Air Traffic Flow Management) og loftrýmisstjórnunar ASM (Air Space Management). Í reglugerðinni er nánar fjallað um eftirlit með starfsleyfishöfum flugleiðsöguþjónustu, fyrirkomulag og mögulegt framsal úttekta, verklag varðandi frávik í úttektum og leiðréttingu þeirra og eftirfylgni auk eftirlits með breytingu á starfsemi leyfisskyldra aðila og endurskoðun/samþykki á verklagi vegna breytinga á þjónustu starfsleyfishafa o.fl.

Innleiðing reglugerðarinnar kallar á lagabreytingar hér á landi, sbr. 196. mál þessa þings um breytingu á lögum um loftferðir.

Nefndin leggur til að tillagan verði samþykkt óbreytt.

Kristinn H. Gunnarsson, Lúðvík Bergvinsson, Ragnheiður E. Árnadóttir og Þorgerður K. Gunnarsdóttir voru fjarverandi við afgreiðslu málsins.

Alþingi, 11. mars 2009.

Árni Þór Sigurðsson,

form., frsm.

Þórunn Sveinbjarnardóttir.

Björn Bjarnason.

Siv Friðleifsdóttir.

Valgerður Sverrisdóttir.
Ákvörðun sameiginlegu EES-nefndarinnar nr. 114/2007, um breytingu á IX. viðauka við EES-samninginn Nefndarálit - þingskjal nr. 708

136. löggjafarþing 2007–2008.

Þskj. 708 - 361. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 114/2007, um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Högna S. Kristjánsson og Andra Júlíusson frá utanríkisráðuneyti og Ástríði Jóhannesdóttur frá viðskiptaráðuneyti.

Með tillögunni er leitað heimildar Alþingis til staðfestingar á ákvörðun sameiginlegu EES- nefndarinnar nr. 114/2007, frá 28. september 2007, um breytingu á IX. viðauka (Fjármálaþjónusta) við EES-samninginn frá 2. maí 1992, og til að fella inn í samninginn tilskipun framkvæmdastjórnarinnar 2007/16/EB um framkvæmd tilskipunar ráðsins 85/611/EBE um samræmingu á lögum og stjórnsýslufyrirmælum um fyrirtæki um sameiginlega fjárfestingu í framseljanlegum verðbréfum (UCITS) að því er varðar útskýringu á tilteknum skilgreiningum.

Um verðbréfaviðskipti annars vegar og verðbréfasjóði hins vegar gilda ólíkar Evrópugerðir, hinar svokölluðu MiFID- og UCITS-tilskipanir. Í UCITS-tilskipuninni er m.a. skilgreint í hvaða eignum verðbréfasjóða er heimilt að fjárfesta. Frá setningu tilskipunarinnar hafa allnokkrar breytingar átt sér stað á fjármálamörkuðum. Þannig hefur tegundum fjármálagerninga t.d. fjölgað umtalsvert. Af þessum sökum þótti tilefni til setningar tilskipunar framkvæmdastjórnarinnar nr. 2007/16/EB, en í henni eru tiltekin hugtök sem fram koma í UCITS- tilskipuninni skilgreind nánar.

Innleiðing reglugerðarinnar kallar á lagabreytingar hér á landi og er gert ráð fyrir að frumvarp þar að lútandi verði lagt fram á næsta þingi.

Nefndin leggur til að tillagan verði samþykkt óbreytt.

Kristinn H. Gunnarsson, Lúðvík Bergvinsson, Ragnheiður E. Árnadóttir og Þorgerður K. Gunnarsdóttir voru fjarverandi við afgreiðslu málsins.

Alþingi, 11. mars 2009.

Árni Þór Sigurðsson,

form., frsm.

Þórunn Sveinbjarnardóttir.

Björn Bjarnason.

Siv Friðleifsdóttir.

Valgerður Sverrisdóttir.
Samningur Sameinuðu þjóðanna um réttindi barnsins Þingsályktun - þingskjal nr. 733

136. löggjafarþing 2008–2009.

Nr. 6/136.

Þskj. 733 - 13. mál.

Þingsályktun um lögfestingu samnings Sameinuðu þjóðanna um réttindi barnsins, nr. 18 2. nóvember 1992.

Alþingi ályktar að fela ríkisstjórninni að undirbúa lögfestingu samnings Sameinuðu þjóðanna um réttindi barnsins. Skal frumvarp sem felur í sér lögfestingu samningsins og aðlögun íslenskra laga að sáttmálanum liggja fyrir 20. nóvember 2009.

Samþykkt á Alþingi 16. mars 2009.
Ákvörðun sameiginlegu EES-nefndarinnar nr. 71/2008, um breytingu á XIII. viðauka við EES-samninginn Þingsályktun - þingskjal nr. 737

136. löggjafarþing 2008–2009.

Nr. 7/136.

Þskj. 737 - 360. mál.

Þingsályktun um staðfestingu ákvörðunar sameiginlegu EES-nefndarinnar nr. 71/2008, um breytingu á XIII. viðauka (Flutningastarfsemi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 71/2008, frá 6. júní 2008, um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn reglugerð framkvæmdastjórnarinnar (EB) nr. 1315/2007 um öryggiseftirlit með rekstrarstjórnun flugumferðar og um breytingu á reglugerð (EB) nr. 2096/2005.

Samþykkt á Alþingi 16. mars 2009.
Ákvörðun sameiginlegu EES-nefndarinnar nr. 114/2007, um breytingu á IX. viðauka við EES-samninginn Þingsályktun - þingskjal nr. 738

136. löggjafarþing 2008–2009.

Nr. 8/136.

Þskj. 738 - 361. mál.

Þingsályktun um staðfestingu ákvörðunar sameiginlegu EES-nefndarinnar nr. 114/2007, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 114/2007, frá 28. september 2007, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun framkvæmdastjórnarinnar 2007/16/EB um framkvæmd tilskipunar ráðsins 85/611/ EBE um samræmingu á lögum og stjórnsýslufyrirmælum um fyrirtæki um sameiginlega fjárfestingu í framseljanlegum verðbréfum (UCITS) að því er varðar útskýringu á tilteknum skilgreiningum.

Samþykkt á Alþingi 16. mars 2009.
Ákvörðun sameiginlegu EES-nefndarinnar nr. 142/2007, um breytingu á VII. viðauka og bókun 37 við EES Þingsályktun - þingskjal nr. 739

136. löggjafarþing 2008–2009.

Nr. 9/136.

Þskj. 739 - 373. mál.

Þingsályktun um staðfestingu ákvörðunar sameiginlegu EES-nefndarinnar nr. 142/2007, um breytingu á VII. viðauka (Gagnkvæm viðurkenning á starfsmenntun og hæfi) og bókun 37 við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 142/2007, frá 26. október 2007, um breytingu á VII. viðauka (Gagnkvæm viðurkenning á starfsmenntun og hæfi) og bókun 37 við EES-samninginn frá 2. maí 1992 og fella inn í samninginn tilskipun Evrópuþingsins og ráðsins 2005/36/EB.

Samþykkt á Alþingi 16. mars 2009.
Rannsóknarstofnun um utanríkis- og öryggismál Nefndarálit - þingskjal nr. 765

136. löggjafarþing 2008–2009.

Þskj. 765 - 20. mál.

Nefndarálit um till. til þál. um rannsóknarstofnun um utanríkis- og öryggismál.

Frá meiri hluta utanríkismálanefndar.

Nefndin hefur fjallað um málið. Umsögn barst frá Varnarmálastofnun.

Í þingsályktunartillögu þessari er lagt til að fela ríkisstjórn Íslands að setja á stofn rannsóknarstofnun um utanríkis- og öryggismál. Á undanförnum tveimur áratugum hafa orðið miklar breytingar á alþjóðlegu umhverfi Íslands. Áhrif þeirra hér á landi eru óumdeilanleg, allt frá hruni Sovétríkjanna fram að brotthvarfi varnarliðsins. Fyrrverandi kommúnistaríki hafa mörg hver gerst aðilar að Evrópusambandinu og NATO. Þá hefur aðild Íslands að Evrópska efnahagssvæðinu og Schengen-svæðinu haft miklar breytingar í för með sér.

Víða erlendis, þ.m.t. annars staðar á Norðurlöndum, starfa rannsóknarstofnanir sem sérhæfa sig í alþjóðamálum og þróun þeirra. Hérlendis starfaði öryggismálanefnd á árunum 1978–1991. Við Háskóla Íslands starfar Alþjóðamálastofnun sem sett var á laggirnar árið 1990 og hefur hún unnið ágætt starf. Hún er hins vegar ekki rannsóknarstofnun eins og hér er gerð tillaga um. Þá hefur þverfaglegur starfshópur um áhættumat fyrir Ísland nýlokið störfum. Sjálfstæð rannsóknarstofnun í utanríkis- og öryggismálum getur m.a. haft hliðsjón af störfum öryggismálanefndar og áhættumatshópsins.

Íslendingar búa yfir mikilli þekkingu á sviði utanríkis- og öryggismála og henni ber að koma á framfæri og nýta á skipulegan hátt. Þá geta ýmis verkefni sem nú eru vistuð ýmist hjá utanríkisráðuneyti eða stofnunum þess eða stofnunum annarra ráðuneyta eftir atvikum átt heima í rannsóknarstofnun af þessu tagi. Í því sambandi má m.a. nefna styrki Varnarmálastofnunar til rannsókna á sviði öryggis- og varnarmála.

Meiri hlutinn telur að tengsl Íslands við alþjóðasamfélagið hafi sjaldan verið jafnmikilvæg. Einn af lykilþáttum uppbyggingar eftir efnahagshrunið hérlendis er að endurvinna traust á alþjóðavettvangi og eiga náið samstarf við vinaþjóðir. Meiri hlutinn tekur því undir efni tillögunnar.

Meiri hlutinn leggur til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela ríkisstjórn Íslands að kanna grundvöll þess að setja á stofn sjálfstætt rannsóknarsetur á sviði utanríkis- og öryggismála.

Alþingi, 18. mars 2009.

Árni Þór Sigurðsson,

form., frsm.

Þórunn Sveinbjarnardóttir.

Siv Friðleifsdóttir.

Valgerður Sverrisdóttir.

Kristinn H. Gunnarsson.

Lúðvík Bergvinsson.
Aðgerðir til að auka hlut kvenna í sveitarstjórnum Nefndarálit - þingskjal nr. 816

136. löggjafarþing 2008–2009.

Þskj. 816 - 30. mál.

Nefndarálit um till. til þál. um aðgerðir til að auka hlut kvenna í sveitarstjórnum.

Frá félags- og tryggingamálanefnd.

Nefndin hefur fjallað um málið og fengið umsagnir frá Vinstri hreyfingunni – grænu framboði, Landssambandi sjálfstæðiskvenna, Viðskiptaráði Íslands, Kvenréttindafélagi Íslands, Alþýðusambandi Íslands, Jafnréttisstofu og menntamálaráðuneyti. Þá barst tilkynning frá félags- og tryggingamálaráðuneyti.

Í tillögunni er kveðið á um að Alþingi skuli álykta að félagsmálaráðherra feli Jafnréttisstofu að hrinda af stað aðgerðum í því skyni að efla hlut kvenna í sveitarstjórnum. Mikið hefur verið rætt um aukinn hlut kvenna í stjórnmálum á undanförnum missirum. Sveitarstjórnarkosningar verða haldnar vorið 2010 og telur nefndin rétt að leggja í aðgerðir fyrir þær enda hefur hlutur kvenna í sveitarstjórnum aukist hægt.

Nefndin hefur kynnt sér sjónarmið umsagnaraðila sem eru að mestu jákvæð, þá styður Jafnréttisstofa framgang tillögunnar en stofunni er ætlað virkt hlutverk samkvæmt henni.

Nefndin telur um þarft verkefni að ræða og leggur til að ályktunin verði samþykkt óbreytt.

Ármann Kr. Ólafsson, Árni Johnsen og Ragnheiður Ríkharðsdóttir voru fjarverandi við afgreiðslu málsins.

Alþingi, 24. mars 2009.

Þórunn Sveinbjarnardóttir,

form., frsm.

Steinunn Valdís Óskarsdóttir.

Þuríður Backman.

Atli Gíslason.

Helga Sigrún Harðardóttir.

Kristinn H. Gunnarsson.
Aðgengi í gömlu íbúðarhúsnæði Nefndarálit - þingskjal nr. 817

136. löggjafarþing 2008–2009.

Þskj. 817 - 43. mál.

Nefndarálit um till. til þál. um úttekt á aðgengi í gömlu íbúðarhúsnæði.

Frá félags- og tryggingamálanefnd.

Nefndin hefur fjallað um málið og fengið umsagnir frá Landssambandi eldri borgara, Velferðarsviði Reykjavíkurborgar, Þroskahjálp, Samtökum eldri sjálfstæðismanna, Öldrunarráði Íslands, Viðskiptaráði Íslands, Tryggingastofnun ríkisins og Félagi eldri borgara. Þá barst tilkynning frá félags- og tryggingamálaráðuneyti.

Tillögunni er ætlað að fela félags- og tryggingamálaráðherra að gera úttekt á aðgengi í gömlu íbúðarhúsnæði með hag fatlaðra, aldraðra, barnafólks og annarra sem þarfnast bætts aðgengis í huga. Á úttektin að vera gerð með það að leiðarljósi að þessum einstaklingum verði gert kleift að búa lengur í íbúðum sínum en nú er hægt eða festa kaup á hentugum íbúðum í eldra húsnæði.

Nefndin fagnar tillögunni enda mikilvægt að skapa öllum aðgengilegt samfélag og ryðja úr vegi þeim hindrunum sem aldraðir og fatlaðir einstaklingar búa við. Nefndin áréttar mikilvægi þess að allir hafi jafnan rétt til þátttöku í daglegu lífi og til að velja búsvæði sitt eða búa áfram á heimili sínu breytist aðstæður. Í þessu sambandi áréttar nefndin mikilvægi þess að reglur um aðgengi gildi jafnt í nýbyggingum sem eldra húsnæði þar sem því verður við komið. Þá telur nefndin mikilvægt að úttektin leiði til aðgerða og leggur því til að bætt verði við tillögugreinina að ráðherra skuli að lokinni úttekt leggja fyrir Alþingi tillögur til úrbóta á aðgengi.

Nefndin leggur til að tillagan verði samþykkt með eftirfarandi

BREYTINGUM:

Við tillögugreinina:

a. Orðin „mikilvægi þess að bæta“ falli brott.

b. Við bætist nýr málsliður, svohljóðandi: Jafnframt verði ráðherra falið að leggja fyrir Alþingi tillögur til úrbóta.

Ármann Kr. Ólafsson, Árni Johnsen og Ragnheiður Ríkharðsdóttir voru fjarverandi við afgreiðslu málsins.

Alþingi, 24. mars 2009.

Þórunn Sveinbjarnardóttir,

form., frsm.

Steinunn Valdís Óskarsdóttir.

Þuríður Backman.

Atli Gíslason.

Helga Sigrún Harðardóttir.

Kristinn H. Gunnarsson.
Rannsóknarstofnun um utanríkis- og öryggismál Þingsályktun - þingskjal nr. 853

136. löggjafarþing 2008–2009.

Nr. 10/136.

Þskj. 853 - 20. mál.

Þingsályktun um rannsóknarsetur um utanríkis- og öryggismál.

Alþingi ályktar að fela ríkisstjórn Íslands að kanna grundvöll þess að setja á stofn sjálfstætt rannsóknarsetur á sviði utanríkis- og öryggismála.

Samþykkt á Alþingi 30. mars 2009.
Aðgerðir til að auka hlut kvenna í sveitarstjórnum Þingsályktun - þingskjal nr. 867

136. löggjafarþing 2008–2009.

Nr. 11/136.

Þskj. 867 - 30. mál.

Þingsályktun um aðgerðir til að auka hlut kvenna í sveitarstjórnum.

Alþingi ályktar að félagsmálaráðherra feli Jafnréttisstofu það verkefni að hrinda af stað aðgerðum í því skyni að efla hlut kvenna í sveitarstjórnum.

Samþykkt á Alþingi 31. mars 2009.
Aðgengi í gömlu íbúðarhúsnæði Þingsályktun - þingskjal nr. 869

136. löggjafarþing 2008–2009.

Nr. 12/136.

Þskj. 869 - 43. mál.

Þingsályktun um úttekt á aðgengi í gömlu íbúðarhúsnæði.

Alþingi ályktar að fela félags- og tryggingamálaráðherra að gera úttekt á aðgengi í gömlu íbúðarhúsnæði á Íslandi svo að fötluðum, öldruðum, barnafólki og öðrum sem þess þarfnast verði gert mögulegt að búa lengur í íbúðum sínum en nú er hægt eða festa kaup á hentugum íbúðum í eldra húsnæði. Jafnframt verði ráðherra falið að leggja fyrir Alþingi tillögur til úrbóta.

Samþykkt á Alþingi 31. mars 2009.
Árleg ráðstefna á Akureyri um málefni heimskautasvæðanna Þingsályktunartillaga - þingskjal nr. 879

136. löggjafarþing 2008–2009.

Þskj. 879 - 464. mál.

Flutningsmenn.

Tillaga til þingsályktunar um árlega ráðstefnu á Akureyri um málefni heimskautasvæðanna.

Flm.: Valgerður Sverrisdóttir, Birkir J. Jónsson, Höskuldur Þórhallsson,

Einar Már Sigurðarson, Arnbjörg Sveinsdóttir,

Kristján Þór Júlíusson, Þuríður Backman.

Alþingi ályktar að fela utanríkisráðuneyti og umhverfisráðuneyti að vinna ásamt Háskólanum á Akureyri að undirbúningi árlegrar ráðstefnu á Akureyri um málefni heimskautasvæðanna. Jafnframt verði leitað alþjóðlegs samstarfs og stuðnings við verkefnið.

Greinargerð.

Dagana 7.–10. september 2008 var haldið alþjóðlegt þing á Akureyri um lögfræðileg málefni heimskautasvæðanna (Looking Beyond the International Polar Year). Háskólinn á Akureyri stóð fyrir ráðstefnunni og var Háskóli Sameinuðu þjóðanna í Tókýó meðal þeirra sem tóku þátt í undirbúningnum. Þingið sátu helstu sérfræðingar á sviði heimskautaréttar og vakti þingið heimsathygli. Í ávarpi sínu í upphafi þings sagði dr. Bakary Kante, yfirmaður laga- og sáttmáladeildar Umhverfisstofnunar Sameinuðu þjóðanna (UNEP), að hann sæi fyrir sér að Akureyri yrði eins konar Davos umhverfismálanna og mundi hann leggja sitt af mörkum til að svo mætti verða. Hann sagði árlega ráðstefnu á Akureyri geta snúist um fjölþjóðlega umhverfissáttmála, hvernig þeir gætu verndað heimskautasvæðin, leyst vandamál og ógnir sem við er að glíma og á hvern hátt þeir gætu vísað leiðina varðandi stjórn á heimskautasvæðunum með umhverfisþætti í huga þar sem allir eiga verulegra hagsmuna að gæta. Háskóli Sameinuðu þjóðanna hefur þegar gefið út skýrslu um ráðstefnuna og er þar helstu niðurstöðum þingsins lýst. Í vor kemur svo út fyrsta bindi árbókar heimskautaréttarins (Yearbook on Polar Law). Þar birtast flestir fyrirlestrarnir sem fluttir voru á þinginu.

Þegar er hafinn undirbúningur að öðru alþjóðlegu þingi sem á að fara fram á haustdögum 2009. Þinghaldið tengist meistaraprófsnámi í heimskautarétti við Háskólann á Akureyri sem hófst haustið 2008 og fyrirlesarar á ráðstefnunni nýtast til kennslu sömuleiðis. Mikilvægt er að fylgja þessu framtaki eftir, missa ekki það frumkvæði sem hefur verið staðfest og treysta stöðu Akureyrar á heimsvísu í umræðu um stöðu heimskautasvæðanna.
Samfélagsleg áhrif álvers- og virkjunarframkvæmda á Reykjanesi Nefndarálit - þingskjal nr. 899

136. löggjafarþing 2008–2009.

Þskj. 899 - 316. mál.

Nefndarálit um till. til þál. um vöktun samfélagslegra áhrifa álvers- og virkjunarframkvæmda á Reykjanesi.

Frá meiri hluta iðnaðarnefndar.

Nefndin hefur fjallað um málið. Umsagnir bárust frá Keili, miðstöð vísinda, fræða og atvinnulífs.

Í tillögunni er lagt til að Alþingi samþykki að fela Keili, miðstöð vísinda, fræða og atvinnulífs, í samvinnu við Háskóla Íslands að fylgjast með samfélagsbreytingum og þróun byggðar og atvinnulífs á því landsvæði þar sem áhrifa álvers- og virkjunarframkvæmda á Reykjanesi mun gæta mest.

Í tengslum við álverið í Reyðarfirði hefur sams konar verkefni verið sett á laggirnar sem hefur skilað góðum árangri. Þó hefur verið á það bent á fundi nefndarinnar að skýrslurnar mættu gefa heildstæðari mynd af því hvaða áhrif framkvæmdin hefur haft á atvinnulífið á svæðinu. Þannig hafi hinn félagsfræðilegi þáttur verið afar sterkur en styrkja mætti hagfræðihluta vöktunarinnar.

Með hliðsjón af þessu telur meiri hlutinn að nauðsynlegt sé svo að vöktun samfélagslegra áhrifa álvers- og virkjunarframkvæmda á suðvesturhorninu nái tilsettum markmiðum að ákveðnum upplýsingum sé safnað á meðan á framkvæmdum stendur. Þá sé mikilvægt að gerð sé úttekt á því hvaða áhrif framkvæmdin hefur á aðra atvinnuvegi og sköpun í landinu. Einnig sé nauðsynlegt að þessar stofnanir vinni þetta verk í samvinnu við Rannsóknarstofu Háskólans á Akureyri sem vann sams konar verkefni á Austurlandi. Þannig megi nýta þá þekkingu sem nú þegar liggur þar fyrir vegna úttektar hennar á samfélagslegum áhrifum álversins í Reyðarfirði. Þá telur meiri hlutinn mikilvægt, þó með þeim fyrirvara að framkvæmdir í Helguvík hefjist, að þeir aðilar sem hyggjast reisa álver í Helguvík og orkuframleiðendur komi að þessu verkefni með fjárhagslegum stuðningi og um það verði samið sérstaklega. Þá telur meiri hlutinn mikilvægt að mótuð verði skýr og heildstæð stefna um vöktunina og leggur því til að ráðuneyti byggðamála geri strax í upphafi samning við Keili og Háskóla Íslands og hafi eftirlit með vinnunni allan tímann. Í samningnum skal m.a. skilgreint með skýrum hætti hvað á að rannsaka og til hvaða svæðis rannsóknin tekur, greiðslur skuli vera árangurstengdar og helst miðaðar við árleg skil á áfangaskýrslum, þeim verði skilað á hverju ári og lokaskýrsla verði heildarskýrsla.

Meiri hlutinn leggur til að tillagan verði samþykkt.

Grétar Mar Jónsson var fjarverandi við afgreiðslu málsins.

Alþingi, 1. apríl 2009.

Katrín Júlíusdóttir,

form., frsm.

Einar Már Sigurðarson.

Eygló Harðardóttir.

Björgvin G. Sigurðsson.

Herdís Þórðardóttir.

Kristján Þór Júlíusson.

Björk Guðjónsdóttir.
Líkantilraunir vegna stórskipabryggju í Vestmannaeyjum Nefndarálit - þingskjal nr. 906

136. löggjafarþing 2008–2009.

Þskj. 906 - 42. mál.

Nefndarálit um till. til þál. um líkantilraunir vegna stórskipabryggju í Vestmannaeyjum.

Frá samgöngunefnd

Nefndin hefur fjallað um málið. Umsagnir bárust frá Samtökum sunnlenskra sveitarfélaga, Hafnasambandi Íslands, Samtökum fiskvinnslustöðva, Félagi vélstjóra og málmtæknimanna, Siglingastofnun og Umhverfisstofnun.

Með þingsályktunartillögu þessari er lagt til að Alþingi feli samgönguráðherra að láta nú þegar hefjast handa um líkantilraunir í líkanstöð Siglingastofnunnar til að undirbúa gerð stórskipabryggju í Vestmannaeyjum. Lagt er til að kannaðir verði þrír valkostir, norðan Eiðis, innan hafnar og utan hafnar í Skansfjöru gegnt Klettsvík, en þessi þrjú svæði hafa verið til umfjöllunar hjá hafnarstjórn Vestmanneyja.

Ljóst er að miklar breytingar eru að verða á flutningaskipaflota Íslendinga á þann veg að skipin verða sífellt stærri auk þess sem ferðum stórra farþegaskipa til landsins hefur fjölgað mikið. Það er því ljóst að gera verður ráðstafanir með hliðsjón af þessari þróun til að hafnarmannvirki landsmanna geti tekið við stærri skipum.

Nefndin leggur til að tillagan verði samþykkt með eftirfarandi

BREYTINGU:

Í stað orðanna „nú þegar“ í 1. málsl. tillgr. komi: við fyrsta tækifæri.

Karl V. Matthíasson og Árni Þór Sigurðsson voru fjarverandi við afgreiðslu málsins.

Alþingi, 3. apríl 2009.

Steinunn Valdís Óskarsdóttir,

form., frsm.

Björgvin G. Sigurðsson.

Sturla Böðvarsson.

Árni Johnsen.

Helga Sigrún Harðardóttir.

Guðjón A. Kristjánsson.

Ragnheiður Ríkarðsdóttir.
Eignarhald og varðveisla listaverka ríkisbankanna Nefndarálit - þingskjal nr. 908

136. löggjafarþing 2008–2009.

Þskj. 908 - 100. og 102. mál.

Formbreyting.

Nefndarálit um frv. til l. um listaverk í eigu Landsbanka Íslands, Kaupþings og Glitnis, og till. til þál. um breytingu á eignarhaldi og varðveislu listaverka ríkisbankanna.

Frá viðskiptanefnd.

Nefndin hefur fjallað um tillögu til þingsályktunar um breytingu á eignarhaldi og varðveislu listaverka ríkisbankanna (102. mál) og um frumvarp til laga um listaverk í eigu Landsbanka Íslands, Kaupþings og Glitnis (100. mál). Fjallað var samhliða um málin í 1. umræðu og var þeim vísað saman til nefndarinnar. Niðurstaða nefndarinnar var að flytja á sérstöku þingskjali tillögu til þingsályktunar um listfræðilegt mat á listaverkasöfnum bankanna. Er í greinargerð með hinni nýju tillögu rakin umfjöllun og afgreiðsla nefndarinnar um bæði þingmálin og vísast til þess. Nefndin leggur því til að í stað formlegrar afgreiðslu málanna komi sjálfstæð þingsályktunartillaga en gerir – formsins vegna – þá tillögu til rökstuddrar dagskrár um 100. og 102. mál að þau séu eigi afgreidd og tekið fyrir næsta mál á dagskrá.

Lúðvík Bergvinsson var fjarverandi við afgreiðslu málsins.

Alþingi, 2. apríl 2009.

Álfheiður Ingadóttir,

form., frsm.

Gunnar Svavarsson.

Birgir Ármannsson.

Guðfinna S. Bjarnadóttir.

Höskuldur Þórhallsson.

Árni M. Mathiesen.

Valgerður Sverrisdóttir.

Jón Magnússon.